钦定古今图书集成/明伦汇编/氏族典/第345卷 > 周弘正
## 钦定古今图书集成/明伦汇编/氏族典/第345卷 > 周弘正

按《陈书周弘正传》，“弘正字思行，汝南安成人，晋光禄
大夫𫖮之九世孙也。祖颙，齐中书侍郎。父宝始，梁司
徒。弘正幼孤，及弟弘让、弘直俱为叔父舍所养。年十
岁，通《老子》《周易》。起家梁太学博士，历曲阿、安吉令。普
通中，初置司文义郎，直寿光省，以弘正为司义侍郎，
累迁国子博士。时于城西立士林馆，弘正居以讲授”，
听者倾朝野焉。弘正知元象，大同末，尝谓弟弘让曰：
“国家厄运，数年当有兵起。”及梁武帝纳侯景，弘正曰：
“乱阶此矣。”王僧辩讨侯景，弘正与弘让自拔迎军。授
黄门侍郎，直侍中省。江陵陷，遁归京师。太平元年，领
国子祭酒。高祖受禅，授太子詹事。高宗即位，迁特进。
太建五年，授尚书右仆射，寻敕侍东宫，讲“《论语》《孝经》。”
六年，卒。